Premier kap terug oor masker by begrafnis | Maroela Media
Die premier van Mpumalanga, Refilwe Mtsweni-Tsipane, het Sondag verduidelik waarom sy "kortliks" sonder 'n masker by die begrafnis van die minister in die presidensie, Jackson Mthembu, was.
Mthembu is die afgelope naweek tydens 'n staatsbegrafnis in eMalahleni ter ruste gelê.
'n Herrie het egter losgebars nadat beeldmateriaal van Mtsweni-Tsipane – sonder 'n gesigmasker by die begrafnis – versprei is. Die ontslape minister se begrafnis is op televisie uitgesaai.
"Nadat sy by die begraafplaas aangekom en uit haar voertuig geklim het, is die premier se masker op een of ander manier beskadig en sy het nie geweet dat dit geval het nie. Sy het gedink dit is steeds op die regte plek, soos deurentyd die geval was," het haar kantoor Sondag in 'n verklaring gesê.
"Die premier se assistente het vinnig na 'n plaasvervangermasker vir die premier gesoek wat sy vir die res van die verrigtinge gebruik het."
Mtsweni-Tsipane het ook die inwoners van Mpumalanga en die res van die land om verskoning gevra vir die "kortstondige oomblik" toe haar masker geval en sy onbewus was daarvan.
"Die premier het die noodsaak van voldoening aan Covid-19-regulasies benadruk en gaan voort om 'n beroep op inwoners van Mpumalanga te doen om heeltyd maskers te dra, sosiale afstand te handhaaf en gereeld hande te was."
Die minister van polisie, Bheki Cele, het intussen sy "kommer" oor Mtsweni-Tsipane se "beweerde gedrag" te kenne gegee toe sy "op nasionale televisie gesien is terwyl sy nie 'n masker in die openbaar dra nie".
Verskeie mense het die voorval boonop op verskeie platforms onder die polisieminister se aandag gebring.
"As Suid-Afrika hierdie onsigbare vyand van Covid-19 wil klop, kan ons eenvoudig nie ons waaksaamheid verslap nie. Dit is hoekom ek die nasionale polisiekommissaris, genl. Khehla Sitole, versoek het om die kwessie oor die premier te ondersoek.
"'n Ondersoek en die nodige stappe moet gedoen word," het Cele gesê.
Die polisieminister het mense herinner dat die dra van 'n masker in die openbaar verpligtend onder die aangepaste vlak 3-regulasies is. Enigiemand wat nie 'n mondelinge opdrag deur 'n wetstoepasser nakom om 'n masker te dra nie, begaan 'n oortreding en kan tydens skuldigbevinding 'n boete of tronkstraf opgelê word.
Mtsweni-Tsipane het ook op sosiale media deurgeloop onder mense wat wou weet waarom sy nie aan die regulasies voldoen nie – asook hoekom sy nie soos ander gewone burgers strafregtelik daarvoor vervolg word nie.
Ramaphosa, wat self die begrafnis bygewoon het, het Suid-Afrikaners boonop al verskeie kere gemaan dat begrafnisse groot verspreiders van Covid-19 is.
— senzo (@senzo1844) January 24, 2021
Ne? Alnal is nie stupid nie!
"Sy het nie geweet die masker het afgeval nie."
Maar natuurlik! Sy is immers ANC – net nog bewys dat die spulletjie absoluut niks weet nie.
As mena 'n masker op jou gesig het…HOE OP AARDE kom mens 'nie agter as dit beskadig word en AFVAL' nie??
Snaaks, ek kom onmiddelik agter as my masker nie op my gesig is nie. Jammer maar sy en haar spreekbuis praat nonses. Hulle onderskat ons intellegensie met so n antwoord!
En dit is tot waar Bheki Cele se bevoegtheid strek, kyk wie dra 'n masker of nie… Suid Afrika se misdaad is nie juis iets waaroor hy in die media wil praat nie.